আ হ ম মুস্তফা কামাল আইসিসির সহসভাপতি নির্বাচিত হওয়ায় তাঁকে বিসিবির সভাপতির পদ ছাড়তে হবে—এটি নিশ্চিত হওয়ার পরই ঢাকা প্রিমিয়ার লিগের শীর্ষস্থানীয় ক্লাবগুলো নাজমুল হাসানকে সভাপতি হিসেবে মনোনয়ন দেওয়ার দাবি তোলে। গঠনতন্ত্রে পরিবর্তন এনে নাজমুল হাসান সেটিরই প্রতিদান দিচ্ছেন বলে মনে করছেন অনেকে। বাংলাদেশের ক্রিকেটকে আরও ক্লাবশাসিত করার এই চেষ্টা আঞ্চলিক ক্রিকেট সংস্থা গঠনের ধারণারও পরিপন্থী। ২০০৮ সালের গঠনতন্ত্র অনুযায়ী জেলার কাউন্সিলর হিসেবে নিজ নিজ জেলা ক্রীড়া সংস্থার সদস্যদের আনার যে বাধ্যবাধকতা ছিল, উঠিয়ে দেওয়া হয়েছে সেটিও। এখন ক্রিকেটীয় সংশ্লিষ্টতা থাকলে যে কেউ যেকোনো জেলা থেকে বিসিবির সদস্য হয়ে যেতে পারবেন। সব মিলিয়ে বিকেন্দ্রীকরণের বদলে ক্ষমতা আরও ঢাকায় কেন্দ্রীভূত করার রাস্তাই খুলে দেওয়া হয়েছে।